Kostol svätého Ladislava (Hurbanovo)

Kostol svätého Ladislava je sakrálna stavba nachádzajúca sa v meste Hurbanovo v okrese Komárno v Nitrianskom kraji. Stavba postavená v rokoch 1912 - 1913 je príkladom secesnej architektúry na Slovensku.

Dielo architekta Istvána Medgyaszaya, ktorý sa stal slávnym predovšetkým vďaka smelému používaniu vtedajšieho nového materiálu na území Uhorska, železobetónu. Pri tejto stavbe ale železobetón nehrá až takú závažnú úlohu, ako pri skorších. Tento kostol môže predstavovať v Medgyaszayovom diele začiatok novej etapy. So zvýšeným záujmom sa obracia k možnostiam využitia dreva v staviteľstve.

Dejiny 
Dnešný kostol sv. Ladislava stojí na mieste starého barokového kostola, ktorý pochádzal z roku 1718 a po zemetrasení v roku 1763 bol reštaurovaný. Starý kostol v roku 1911 vyhorel v dôsledku veľkého požiaru, ktorý zničil aj množstvo iných stavieb. Zhorela aj budova fary, novú postavili súčasne s kostolom na základe Medgyaszayovho návrhu. Vykonávací projekt vypracoval Boldoghy Gyula s kolegom.

Popis objektu

Pôdorys kostola 
Nový kostol je secesná stavba, inšpirovaná v jadre sedmohradskou gotickou architektúrou. Pôdorys kostola tvorí oktogón so štyrmi ramenami v podobe kríža, z ktorých jedno je predĺžené (tým je určená pozdĺžna os a hlavný vchod do kostola), a polygonálna sakristia medzi ramenami kríža zo severozápadnej strany.

Interiér kostola 
Vnútorný priestor je zaklenutý drevenou kupolou. Tmavý farebný tón kupoly je v kontraste s bielymi plochami obvodových múrov, z ktorých sa ramená kríža otvárajú mierne stlačeným tudorovským oblúkom. Drevená klenba bočných priestorov sleduje tvar tohto oblúka. Chóry od centrálneho priestoru oddeľuje drevené vyrezávané zábradlie s ľudovými motívmi. Tie isté motívy zdobia aj kazateľnicu (pôvodná bola zničená, nedávno ju nahradili kópiou). Chóry a drevený trámový strop bočných priestorov spočívajú na štíhlych drevených pilieroch s volútovými hlavicami, ktorých výzdobu inšpirovalo ľudové, predovšetkým transylvánske umenie.

Konštrukcia kostola 
Vnútorná priestorová skladba a vonkajšia hmota kostola tvoria organickú jednotu - exteriér je vlastne vyjadrením podstaty interiéru, i keď klenbová sústava sa do exteriéru úplne zhodne nepremieta. Kupolu zakrýva stanová strecha vo vrchole s nefunkčnou lucernou na polygonálnom pôdoryse; valenú lomenú klenbu bočných priestorov uzatvára valbová, resp. polovalbová strecha. Hladké plochy stien kostola člení len rytmický systém okenných otvorov ukončených plným oblúkom s primeranými proporciami, ktorý potvrdzuje premyslenú kompozíciu priestoru a hmoty. Ozdobné motívy sa nachádzajú len na drevených článkoch s konštrukčnou funkciou, v exteriéri sú to konzoly podopierajúce strechu. Drevené konštrukčné články sú odrazom výsledkov Medgyaszayových teoretických úvah, v ktorých sa zaoberal umeleckou interpretáciou rôznych stavebných konštrukcií. 
Svedčí o tom predovšetkým konštrukcia a tvarová interpretácia drevenej kupoly v novom chápaní. Drevený strop s konzolami vnímame ako zámerný kontrast s čistým priestorom.

Rozmery kostola 
 Výška veže: 48 m
 Pôdorysný rozmer veže: 10 x 10 m
 Obsah prízemia: zastavaná plocha: 435 m2
 Kapacita: 164 osôb
 Kóry: 135,50 m2
 Kapacita: 240 osôb
 Spolu: 570,50 m2
 Miesta na státie: 1100 osôb
 Spolu: 1550

Referencie

Iné projekty

Zdroje 
 Kathy Imre: Medgyaszay István, Akadémia kiadó, Budapest, 1979
 J. Gerle, A. Kovács, I. Makovecz: A századforduló magyar építészete, Szépirodalmi konyvkiadó, Budapest, 1990
 Dr. Kubinszky Mihály: Modern építészeti lexikon, Muszaki konyvkiadó, Budapešť, 1978
 Kós Károly: Hármaskonyv, Irodalmi konyvkiadó, Bukurešť, 1993
 Récka Adriana: Hurbanovo. Historický vývoj, stavebné a umelecké pamiatky, významné osobnosti, Artcentrum Hurbanovo, Hurbanovo, 2006, 2011
 Rév Ilona: Építészet és enterior a magyar századfordulón, Gondolat, Budapešť, 1983
 Pamiatky a múzeá 2/93, Adriana Bögiová, strana 14-15-16
 Dulla, M.; Moravčíková, H.: Architektúra Slovenska v 20. storočí, Slovart, Bratislava 2002
 Lukáčová, E.; Bašo, M.; Krivošová, J.; Dohnány, B.: Sakrálna architektúra na Slovensku, vydavateľstvo KT, Komárno 1996

Externé odkazy 
Farnosť Hurbanovo - oficiálna stránka

Kostol sv. Ladislava - informácie pre turistov na stránke mesta Hurbanovo

Hurbanovo
Stavby v Hurbanove
Hurbanovo
Architektúra z 1913
Secesné stavby na Slovensku